钦定古今图书集成/明伦汇编/氏族典/第533卷 > 郭时斗
## 钦定古今图书集成/明伦汇编/氏族典/第533卷 > 郭时斗

按《金华府志》：“时斗，字文起，兰谿人。任清远知县，兼盐
务，中贵及私牙不得售其奸，后左迁两淮盐幕。会税
银解期甚迫，上司檄以属时斗，时斗列贫商、良商、顽
商三等，贫商蠲其征，良商令自立限，顽商则催拘严
比，商咸感愧，输将恐后。擢浔州府推官，多所平反。粤
西大盗窟宅，韦公廪结连诸洞入寇，时斗密募忠勇”，
授以方略，尽行破灭。又有女官秦氏，抗不奉命，时斗
出奇计生致之。当时谓“功不在王文成下。”后知高唐
岁旱，躬诣穷乡，酌口赈济，民赖以甦。寻以病乞休，百
姓泣留不得，后尸祝之。